Comrades-atleet herstel ná hy by dood omdraaiJunaid Bhayat tydens die Comrades. (Foto: Verskaf) Die paramedici by vanjaar se Comrades-marathon moes spring om Junaid Bhayat aan die lewe te hou nadat die ontwaterde atleet skaars 150 m voor die eindstreep inmekaargesak het. Sy mede-atlete moes hom na die noodhulpstasie dra. Hier het nooddienste die atleet bygebring en in ŉ bad vol ys gesit, voordat hy na die Netcare St. Augustine-hospitaal geneem kon word. Hoewel dokters meen dat hy by die dood omgedraai het, is Bhayat meer as twee weke ná die gewilde marathon weer op die been. “Ek het nog altyd Comrades-atlete bewonder,” sê die 44-jarige geoktrooieerde rekenmeester van Musgrave, Durban. “Ek het vir ŉ tyd lank kortafstandkompetisies gedoen en fietsgery voordat The Ultimate Human Race my geïnspireer het om ernstig saam met ŉ groep hardloopvriende te begin oefen. Hy sê dit was ŉ ongelooflike gevoel om by die wegspringpunt van die Comrades te staan. “Ek het my vriende daar ontmoet, en ons het almal sterk en gereed gevoel. Die atmosfeer was onbeskryflik toe hulle “Chariots of Fire”, “Shosholoza” en ons volkslied gespeel het voor die aanvang van die wedloop.” Bhayat het die marathon teen ŉ goeie tempo aangepak en terselfdertyd goeie vordering gemaak. “Ek het by ŉ paar van die heuwels opgestap en op daardie stadium gereeld geëet en gedrink. Ek het aangehou met die wete dat daar ŉ paar afdraandes kom en teen die tyd dat ek by Fields Hill aangekom het, was ek effens voor my beplande skedule,” sê hy. “By Westville het my vrou en kinders my aangemoedig en vir my ŉ paar verversings gegee, en van daar af wou ek dit net klaarkry. Ek het nie verder geëet of gedrink nie. My hartklop het al hoe hoër geraak en ek was oorverhit, maar ek het my gedagtes op die wenstreep gehou.” In sy vasbeslotenheid om die eindstreep te bereik, kon Bhayat se liggaam nie die dehidrasie en die hitte wat in die laaste gedeelte van die 90 km-ultramarathon gegenereer is, hanteer nie. Bhayat se hardloopmaats het hom boonop aan die gang probeer hou ondanks hul eie uitputting. Kort voor die wenstreep het hy inmekaargesak en sy bewussyn verloor. Bhayat is inderhaas na die Comrades se mediese fasiliteit geneem, aangesien sy lewe in dié stadium aan ŉ draadjie gehang het. Volgens die Comrades se wedloopdokter, Jeremy Boulter, is sowat 80% van atlete wat in die mediese fasiliteit behandel is in die laaste twee uur van die wedloop ingebring. “Bhayat is in ŉ bewustelose toestand deur vyf of ses stewige skoolseuns in die fasiliteit ingebring en in die sorg van ŉ spesialis geplaas wat vinnig besef het dat sy toestand kritiek is,” sê dr. Nic Dufourq, noodgeneeskundespesialis van die Universiteit van KwaZulu-Natal (UKZN). Bhayat was vir dae lank in die hospitaal. (Foto: Verskaf) Verskeie spesialiste en paramedici het vinnig werk daarvan gemaak om Bhayat te stabiliseer. Dié atleet se liggaamstemperatuur was 42,2 °C wat bevestig het dat hy hitteuitputting opgedoen het. Die toestand is ŉ mediese noodgeval aangesien die liggaam nie meer homself by sulke hoë temperature kan reguleer nie, wat veroorsaak dat organe begin ingee. Die span het Bhayat in ŉ opblaasbare bad vol yswater geplaas. Nog ys is onder sy arms en oor sy lyf geplaas om sy kerntemperatuur te help afbring en koue binneaarse vloeistowwe is toegedien. Bhayat is aan ŉ ventilator gekoppel en was vir die volgende twee dae in ŉ koma terwyl hy in die hospitaal se intensiewesorgeenheid herstel het. Dr. Shabbir Dawood, ook ŉ lid van Bhayat se fietsryklub, het saam met ŉ span spesialiste gewerk om Bhayat weer op die been te bring nadat hy sonsteek en akute nierskade opgedoen het. “Ek het so baie oproepe van mense ontvang wat bekommerd was oor Bhayat. Ons is net bly dat hy goed herstel het en ŉ paar dae later uit die hospitaal gestap het,” sê Dawood. Bhayat sê hy is ook dankbaar dat die Here sy lewe gespaar het en soveel dokters, verpleegsters en ander nooddienspersoneel aan hand gevat het om hom te help herstel. “Ek wil opnuut my dankbaarheid aan my vriende uitspreek wat te midde van hul eie uitputting steeds my tot by die wenstreep probeer dra het.” Bhayat het nie in hierdie stadium planne om vinnig weer ŉ wedloop aan te durf nie.